BWG ร่วง 6% ตามคาด! หลังขึ้น XW วันนี้วันแรก
BWG ร่วง 6% ตามคาด! หลังขึ้น XW วันนี้วันแรก สำหรับ BWG-W2 และ BWG-W บล.ดีบีเอสฯ ประเมินราคาร่วงได้ถึง 6% ซึ่งเป็นไปตามคาด 
29 พ.ค. 2558

ผู้สื่อข่าวรายงานว่า ราคาหุ้น บริษัท เบตเตอร์ เวิลด์ กรีน จำกัด (มหาชน) หรือ BWG ณ เวลา 10.12 น.อยู่ที่ 1.89 บาท ลบ 0.11 หรือ 5.50% มูลค่าการซื้อขาย 22.92 ล้านบาท โดยเปิดตลาดที่ 1.87 บาท ระหว่างวันปรับตัวขึ้นแตะระดับสูงสุดที่ 1.90 บาท และปรับตัวแตะระดับต่ำสุดที่ 1.87 บาท
บล.ดีบีเอส วิคเคอร์ส ระบุในบทวิเคราะห์ (29 พ.ค.) ว่าวันนี้เป็นวัน XW สำหรับ BWG-W2 และ BWG-W3 ทำให้นักลงทุนสนใจว่า แล้วราคาหุ้นของ BWG ควรจะปรับลงในอัตราเท่าใด โดยวอร์แรนต์ทั้งสองหลักทรัพย์มีคุณสมบัติเหมือนกันทุกอย่าง ยกเว้นอายุของวอร์แรนต์นั้นคือ BWG-W2 และ BWG-W3 มีอายุเป็น 6 เดือน และ 1 ปี ตามลำดับ ส่วนคุณสมบัติคือ สัดส่วนการจัดสรรเป็น 8 หุ้นเดิมต่อ 1 วอร์แรนต์อัตราการใช้สิทธิ์ 1:1 ราคาการใช้สิทธิ์ 1.50 บาท
โดยคาดว่าหากประเมินมูลค่าวอร์แรนต์ตามวิธี Black-Scholes Model ราคาหุ้น BWG จะลดลง 6% เป็นประมาณ 1.88 บาทจากราคาปิดวานนี้ที่ 2.00 บาท ตามรายละเอียดคือ มูลค่าของ BWG-W2 และ BWG-W3เป็น 0.452 และ 0.509 บาท ตามลำดับ ซึ่งอายุ W3 นานกว่า W2 จึงมีมูลค่าเวลามากกว่า แต่เนื่องจากการจัดสรรเป็น 8:1 จึงต้องหารด้วย 8 ก่อน นั่นคือ มูลค่าวอร์แรนต์ที่แฝงอยู่ต่อหุ้นเป็น 0.0565 และ 0.0636 ตามลำดับ หรือรวมเป็น 0.1201 บาท คิดเป็น 6% จากราคาปิดของหุ้นตัวแม่วานนี้
ทั้งนี้ หากราคาหลักทรัพย์ BWG วันนี้แกว่งตัวต่ำหรือสูงกว่าทฤษฎี ก็อาจจะทำให้มีการเข้าซื้อหรือขาย สำหรับส่วนต่างที่เกิดขึ้นได้ ทั้งนี้ไม่ได้ทำการวิเคราะห์หลักทรัพย์ BWG แต่เท่าที่รวบรวมได้คือ ทำธุรกิจให้บริการบริหารและจัดการสิ่งปฏิกูล หรือวัสดุที่ไม่ใช้แล้ว ปรับคุณภาพและฝังกลบสิ่งปฏิกูลที่เป็นอันตราย บำบัดน้ำเสียและปรับปรุงคุณภาพสิ่งปฏิกูลเพื่อเป็นเชื้อเพลิงทดแทนและวัตถุดิบทดแทน ผลการดำเนินงานล่าสุดไตรมาส 1/58 มีกำไรสุทธิเพิ่มดี 19% จากปีก่อน เป็น 62 ล้านบาท มี P/E 4 ไตรมาสย้อนหลัง และ P/BV เป็น 30.1 และ 3.7 เท่า ตามลำดับ